બીઆરટીએસ સિસ્ટમના સ્પેશિયલ રૂટ ઉપર ફક્ત બીઆરટીએસ બસ જ ચાલે તે માટે અલગ કો‌િરડોર બનાવાયો છે, પરંતુ તેની ઐસીતૈસી અને ટ્રાફિક નિયમનો ભંગ કરીને વાહનચાલકો તો ઠીક પણ હવે બિનધાસ્ત ઊંટગાડીઓ પણ ચાલવા લાગી છે, છતાં તંત્રના પેટનું પાણી હાલતું નથી. બીઆરટીએસ બસસ્ટેન્ડના કોર્નર પર દોરડા બાંધીને અન્ય વાહનોને આ સ્પેશિયલ રૂટ પરથી પસાર નહીં થવા દેવા માટે તંત્રએ માણસો ગોઠવ્યા છે, પરંતુ આ દોરડાની આડશ માત્ર શો-પીસ બની રહી છે. લોકો દ્વારા બેફામ ઝડપે ટુવ્હીલર, કાર વગેરે આ રૂટમાં ઘુસાડીને ચલાવાતાં અનેક વખત અકસ્માત સર્જાયાના દાખલા છે, છતાં તંત્રના કડક વલણના અભાવે હવે ઊંટગાડી અને બળદગાડું પણ બીઆરટીએસ રૂટ પર આસાનીથી પ્રવેશ મેળવી લે છે. પાછળ આવતી બસ ભલે અટવાઇ જાય.